3 แบงก์ใหญ่ รุกธุรกรรมอากาศ
ปฏิเสธไม่ได้ว่า ในช่วง 2-3 ปีที่ผ่านมา แบงก์เป็นอีกธุรกิจที่กำลังถูกดิสรัปชั่นอย่างชัดเจน...ผู้บริโภคหันมาทำธุรกรรมผ่านช่องทางออนไลน์ หรือโมบายล์แบงกิ้งเพิ่มมากขึ้น ทำให้ความจำเป็นของสาขาเริ่มลดบทบาทลงเรื่อย ๆ สวนทางกับแพลตฟอร์มดิจิทัลที่มีความสำคัญมากขึ้นตามลำดับ
8 ต.ค. 2563

สำนักข่าวรัชดา
ปฏิเสธไม่ได้ว่า ในช่วง 2-3 ปีที่ผ่านมา แบงก์เป็นอีกธุรกิจที่กำลังถูกดิสรัปชั่นอย่างชัดเจน…ผู้บริโภคหันมาทำธุรกรรมผ่านช่องทางออนไลน์ หรือโมบายล์แบงกิ้งเพิ่มมากขึ้น ทำให้ความจำเป็นของสาขาเริ่มลดบทบาทลงเรื่อย ๆ สวนทางกับแพลตฟอร์มดิจิทัลที่มีความสำคัญมากขึ้นตามลำดับ
แบงก์ต่าง ๆ จึงหันมาลงทุนด้านไอทีและนวัตกรรมใหม่ ๆ กันมากขึ้น เพื่อตอบโจทย์การแข่งขันในยุคดิจิทัลที่ดุเดือดเลือดพล่าน…ถือเป็นการเปิดเกมรุกธุรกรรมอากาศอย่างเต็มรูปแบบ..!!
นำโดยแบงก์เขียว ธนาคารกสิกรไทย จำกัด (มหาชน) หรือ KBANK ซึ่งเป็นค่ายแรกที่ประกาศบุกธุรกิจดิจิทัลอย่างเต็มตัว จนล่าสุดขึ้นแท่นเป็นผู้นำโมบายล์แบงกิ้งด้วยฐานลูกค้าแอปฯ K Plus ราว 14 ล้านราย…
กลยุทธ์ของแบงก์เขียวจะมี กสิกร บิซิเนส-เทคโนโลยี กรุ๊ป หรือ KBTG ที่ได้ “กระทิง”-เรืองโรจน์ พูนผล เทคสตาร์ตอัพชื่อดังจากซิลิคอนวัลย์ มานำทัพเป็นหัวเรือใหญ่ ทำหน้าที่เป็นหัวหอกในการสร้างแพลตฟอร์มดิจิทัลใหม่ ๆ รวมถึงการไปลงทุนในธุรกิจสตาร์ตอัพที่จะช่วยต่อยอดบริการของธนาคาร
อาทิเช่น บริการ Grab Pay ในแอปพลิเคชันฟู้ดเดลิเวอรี่ Grab, แอปฯ ขุนทอง แชตบอตเหรัญญิกช่วยคิดการแชร์ค่าอาหารบน LINE และ Eatable แพลตฟอร์มช่วยจัดการร้านอาหาร เป็นต้น
โดย KBTG ตั้งเป้าปี 2568 เป็นบริษัทเทคโนโลยีที่ดีที่สุดในไทย…
โอ้ววว…น่าติดตามจริง ๆ
ตามมาด้วยแบงก์ม่วง ธนาคารไทยพาณิชย์ จำกัด (มหาชน) หรือ SCB ที่เมื่อ 3 ปีก่อน ประกาศทุ่มงบเกือบ 4 หมื่นล้านบาท เพื่อทรานส์ฟอร์เมชันองค์กร ใช้สรรพกำลังทุกภาคส่วนที่มี ในการปรับสู่ “แบงก์ดิจิทัล”
ถึงวันนี้น่าจะเริ่มเห็นผลผลิตแล้ว…หลังยอดผู้ใช้แอปฯ SCB Easy ทะลุ 11 ล้านรายไปแล้ว…
ในขณะที่แบงก์เขียวมี KBTG เป็นทัพหน้าลุยธุรกิจดิจิทัล…แบงก์ม่วงก็มีบริษัท เอสซีบี เท็นเอกซ์ จำกัด หรือ SCB 10X เป็นธงรบเช่นกัน…
เดิมที SCB 10X เป็นเพียงยูนิตหนึ่งของ SCB เท่านั้น แต่ท่ามกลางกระแสดิสรัปของธุรกิจแบงก์ จึงถูกยกระดับให้เป็นเครื่องยนต์ใหม่ที่จะช่วยขับเคลื่อน SCB ให้เติบโตอย่างยั่งยืน โดยมี “อารักษ์ สุธีวงศ์” เป็นผู้นำทัพ…
SCB 10X ทำหน้าที่ดูแลธุรกิจทางด้านเทคโนโลยีที่อยู่ในกลุ่ม SCB ทั้งหมด ได้แก่ บริษัท ดิจิทัล เวนเจอร์ส จำกัด ดำเนินธุรกิจในกลุ่ม Global Supply Chian และบริษัท เอสซีบี อบาคัส จำกัด ซึ่งเน้นการพัฒนาด้าน AI Technology เป็นต้น รวมทั้งมีภารกิจไปลงทุนในธุรกิจสตาร์ตอัพทั่วโลกที่มีโอกาสเติบโตสูงอีกด้วย…
ผลงานที่ผ่านมา เช่น “เหมา-เหมา” แพลตฟอร์มค้าส่งช่วยร้านค้าออนไลน์, PartyHaan แอปฯ ช่วยหาคนหาร แชร์ค่าสินค้า บริการต่าง ๆ และ Robinhood (โรบินฮู้ด) แอปฯ สั่ง-จัดส่งอาหาร ฟรีค่า GP เป็นต้น
SCB 10X ตั้งเป้าภายใน 5 ปี ขึ้นแท่นผู้นำในอาเซียนด้านการลงทุนดิจิทัลเทคโนโลยี…
ไม่รู้ว่าเป็นการเกทับอีกค่ายหรือเปล่าน้อ…
ส่วนค่ายล่าสุดที่ลงสนามธุรกรรมอากาศเต็มรูปแบบ. เห็นจะเป็นแบงก์ฟ้า ธนาคารกรุงไทย จำกัด (มหาชน) หรือ KTB ที่เพิ่งเปิดตัว บริษัท อินฟินิธัส บาย กรุงไทย จำกัด เพื่อรุกธุรกิจดิจิทัลรูปแบบใหม่
โมเดลของอินฟินิธัส บาย กรุงไทย น่าจะคล้าย ๆ กับ SCB 10X ของ SCB…ซึ่งเดิมเป็นยูนิตของ KTB ในชื่อทีม IT Innovation Lab เป็นฟันเฟืองสำคัญในการพัฒนาผลิตภัณฑ์ต่าง ๆ แล้วถูกอัพขึ้นมาสู่บริษัท เพื่อทำตรงนี้โดยเฉพาะ…
ตัวอย่างผลงานก่อนหน้านี้ มีตั้งแต่แอปฯ Krungthai NEXT ที่ปัจจุบันมียอดผู้ใช้งานกว่า 9 ล้านราย, แอปฯ เป๋าตัง-แอปฯ เป๋าตุง-แอปฯ ถุงเงินประชารัฐ ไว้รองรับมาตรการภาครัฐ เป็นต้น
หลังจากนี้ก็น่าจะเห็น KTB ไปลงทุนในแพลตฟอร์มดิจิทัลมากขึ้น เพื่อสร้างรายได้จากช่องทางใหม่ ๆ
การหันมาโฟกัสธุรกิจดิจิทัลของ 3 แบงก์ใหญ่ มีเป้าหมายเดียวกัน คือต้องการชดเชยรายได้จากส่วนต่างดอกเบี้ย และค่าฟีที่หายไป เพราะหมดยุคที่แบงก์จะสร้างกำไรสูง ๆ เหมือนในอดีตอีกต่อไปแล้วน่ะสิ…
…อิ อิ อิ…